## Pravilnik o izmjenama i dopunama Pravilnika o sastavu i načinu rada tijela vještačenja u postupku ostvarivanja prava iz socijalne skrbi i drugih prava po posebnim propisima

### NN 145/2011 (15.12.2011.), Pravilnik o izmjenama i dopunama Pravilnika o sastavu i načinu rada tijela vještačenja u postupku ostvarivanja prava iz socijalne skrbi i drugih prava po posebnim propisima

MINISTARSTVO ZDRAVSTVA I SOCIJALNE SKRBI

2950

Na temelju članka 133. stavka 5. u svezi s člankom 326. stavka 3. Zakona o socijalnoj skrbi (»Narodne novine« broj 57/11.), ministar zdravstva i socijalne skrbi donosi

PRAVILNIK

O IZMJENAMA I DOPUNAMA PRAVILNIKA O SASTAVU I NAČINU RADA TIJELA VJEŠTAČENJA U POSTUPKU OSTVARIVANJA PRAVA IZ SOCIJALNE SKRBI I DRUGIH PRAVA PO POSEBNIM PROPISIMA

Članak 1.

U članku 2. stavku 2. Pravilnika o sastavu i načinu rada tijela vještačenja u postupku ostvarivanja prava iz socijalne skrbi i drugih prava po posebnim propisima (»Narodne novine« broj 64/02. i 105/07,) riječ: »Rješenjem« zamjenjuje se riječju: »Odlukom«.

U istom članku u stavku 6. ispred riječi: »centra za socijalnu skrb« dodaju se riječi: »zavoda za socijalnu skrb u županiji odnosno područnog«.

Članak 2.

U članku 7. stavku 1. ispred riječi: »centra za socijalnu skrb« dodaju se riječi: »zavoda za socijalnu skrb u županiji odnosno područnog«, a u podstavku 2. iza riječi: »te« dodaju se riječi: »po potrebi«.

Članak 3.

U članku 8. stavku 1. ispred riječi: »centra za socijalnu skrb« dodaju se riječi: »tijelo prvog stupnja zavoda za socijalnu skrb u županiji odnosno područnog« i riječi: »centru za socijalnu skrb pri kojemu je sjedište prvostupanjskog tijela«, zamjenjuju se riječima: »prvostupanjskom tijelu«.

U istom članku stavku 2. iza riječi:«nadležnom« dodaju se riječi: »zavodu za socijalnu skrb u županiji odnosno područnom« i riječi: »centru za socijalnu skrb pri kojemu je sjedište prvostupanjskog tijela«, zamjenjuju se riječima: »prvostupanjskom tijelu«.

Članak 4.

U članku 9. stavku 1., 2., 3. i 4. ispred riječi: »centra za socijalnu skrb« dodaju se riječi: »zavoda za socijalnu skrb u županiji odnosno područnog«.

Članak 5.

U članku 10. dodaje se novi stavak 2. koji glasi:

»Iznimno, članovi prvostupanjskog tijela vještačenja mogu donijeti svoj nalaz i mišljenje samo na temelju dokumentacije kada se radi o djetetu s malignom ili rijetkom bolesti, odnosno bolesti zbog koje postoji bitno smanjenje imunološkog odgovora organizma.«.

Članak 6.

U članku 11. stavku 1. ispred riječi: »centra za socijalnu skrb« dodaju se riječi: »zavoda za socijalnu skrb u županiji odnosno područnog«.

Članak 7.

U članku 11. stavku 1. ispred riječi: »centra za socijalnu skrb« dodaju se riječi: »zavoda za socijalnu skrb u županiji odnosno područnog«.

Članak 8.

U članku 14. iza stavka 2. dodaje se novi stavak 3., koji glasi:

»(3) Ako prvostupanjsko tijelo vještačenja nije dalo nalaz i mišljenje u roku od 40 dana od dana primitka zaključka ili je zastalo s postupkom zbog okolnosti iz članka 9. stavka 4. ovoga pravilnika, pa se radi toga postupak za priznanje prava na doplatak za pomoć i njegu i osobnu invalidninu ne može završiti u roku određenom zakonom, zavod za socijalnu skrb u županiji odnosno područni centar za socijalnu skrb će privremenim rješenjem odrediti isplatu predujma doplatka za pomoć i njegu i osobne invalidnine, kada prema okolnostima slučaja, medicinskoj dokumentaciji i podacima kojima raspolaže na nedvojben način utvrdi da postoji potreba pomoći i njega druge osobe ili prijeka potreba uključivanja u svakodnevni život, od dana izvršnosti tog rješenja do okončanja postupka.«.

U istom članku u stavku 4. i 6. riječi: »Centar za socijalnu skrb« zamjenjuju se riječima: »Zavod za socijalnu skrb u županiji odnosno područni centar za socijalnu skrb«.

Dosadašnji stavci 3., 4., 5. i 6. postaju stavci 4., 5., 6., 7. i 8.

Članak 9.

U članku 21. stavku 1. podstavku 2. i 10. i u stavku 2. toga članka, ispred riječi: »centra za socijalnu skrb« dodaju se riječi: »zavoda za socijalnu skrb u županiji odnosno područnog«.

Članak 10.

U članku 23. stavku 7. ispred riječi:„centru za socijalnu skrb« dodaju se riječi: »zavodu za socijalnu skrb u županiji odnosno područnom«.

Članak 11.

U članku 25. stavku 1. riječi: »Centar za socijalnu skrb« zamjenjuju se riječima: »Zavod za socijalnu skrb u županiji odnosno područni centar za socijalnu skrb«.

U istom članku stavku 2. riječi: »centra za socijalnu skrb pri kojem je sjedište prvostupanjskog tijela vještačenja« zamjenjuju se riječima: »iz stavka 1. ovog članka«.

U istom članku stavak 3. mijenja se i glasi:

»(3) Pregled i ispitivanje osobe koja nije sposobna samostalno se kretati ni uz pomoć ortopedskih pomagala te djeteta s malignom ili rijetkom bolesti odnosno bolesti zbog koje postoji bitno smanjenje imunološkog odgovora organizma, obavit će se u stanu/kući u kojoj osoba stanuje ili mjestu na kojem se trenutno nalazi zbog liječenja ili drugih okolnosti, a predsjednik i članovi prvostupanjskog tijela vještačenja i stručnjaci s liste stručnjaka za obavljeni pregled i ispitivanje imaju pravo na naknadu utvrđenu na način propisan člankom 23. stavkom 4. ovoga pravilnika, uvećanu za 85%.«

Članak 12.

U članku 26. stavku 1. riječi: »Ministarstvo rada i socijalne skrbi« zamjenjuju se riječima: »Ministarstvo zdravstva i socijalne skrbi«, i ispred riječi: »centra za socijalnu skrb« dodaju se riječi: »zavoda za socijalnu skrb u županiji odnosno područnog«.

U istom članku u stavku 2. riječi: »Centar za socijalnu skrb« zamjenjuju se riječima: »Zavod za socijalnu skrb u županiji odnosno područni centar za socijalnu skrb«.

Članak 13.

U naslovu iza članka 38. riječi »OŠTEĆENJA ZDRAVLJA« zamjenjuju se s riječi »INVALIDITETA«, a u stavku 3. istog članka ispred riječi:„centar za socijalnu skrb« dodaju se riječi: »zavod za socijalnu skrb u županiji odnosno područni«.

Članka 14.

U članku 38. stavak 1. mijenja se i glasi:

»Teškim invaliditetom u smislu ovoga Pravilnika smatraju se tjelesna ili mentalna oštećenja ili psihičke bolesti zbog kojih osoba ne može izvoditi aktivnosti primjerene životnoj dobi jer je potpuno ovisna o brizi druge osobe.«

U istom članku u stavku 2. riječi: »tjelesnog ili mentalnog oštećenja ili psihičke bolesti« zamjenjuju se s riječi »invaliditeta«.

Iza stavka 2. članka 38. dodaje se novi stavak 3. koji glasi:

»Težim invaliditetom u smislu odredbi ovog Pravilnika smatraju se tjelesna ili mentalna oštećenja ili psihičke bolesti zbog kojih je osobi prijeko potrebna stalna pomoć i njega druge osobe u punom opsegu.«.

U dosadašnjem stavku 3. koji postaje stavak 4., iza riječi: »postojanje« riječi: »težeg tjelesnog ili mentalnog oštećenja ili teže psihičke bolesti« zamjenjuju se s riječima: »teškog invaliditeta«

Članak 15.

U članku 39. stavku 1. iza riječi: »psihičke bolesti« dodaju se riječi: »ili rijetke ili maligne bolesti koje neposredno ugrožavaju život«.

U stavku 2. istog članka riječ »teže« zamjenjuje se riječju »teške«, a broj »55.« zamjenjuje se brojem »76.«

U istom članku dodaje se novi stavak 3. koji glasi:

»Pri utvrđivanju teže trajne promjene u zdravstvenom stanju ocjenjuje se prijeka potreba stalne pomoć i njege druge osobe u punom opsegu.«.

Članak 16.

U članku 40. stavku 1. iza riječi: »psihičke bolesti« dodaju se riječi: »ili rijetke ili maligne bolesti koje neposredno ugrožavaju život«.

Članak 17.

Iza članka 43a. dodaje se novi članka 43.b koji glasi:

»Članak 43.b

POTREBA ZA UKLJUČIVANJE U SVAKODNEVNI ŽIVOT ZAJEDNICE

Potreba za uključivanje u svakodnevni život zajednice postoji kada je osobi s teškim invaliditetom ili teškom trajnom promjenom u zdravstvenom stanju potrebna određena razina potpore u obavljanju svakodnevnih aktivnosti radi stvaranja uvjeta za njihovo puno i učinkovito sudjelovanje u društvu na ravnopravnoj osnovi s drugima.«

PRIJELAZNE I ZAVRŠNE ODREDBE

Članak. 18.

Tijela vještačenja osnovana do dana stupanja na snagu ovoga pravilnika nastavljaju s radom pri Ministarstvu zdravstva i socijalne skrbi do isteka mandata, a prvostupanjska tijela vještačenja do donošenja odluka o osnivanju tijela vještačenja u zavodu za socijalnu skrb u županiji odnosno područnom centru za socijalnu skrb.

Članak 19.

Ovaj pravilnik stupa na snagu danom objave u »Narodnim novinama«.

Klasa: 011-02/11-02/150

Urbroj: 534-09-2/1-11-2

Zagreb, 8. prosinca 2011.

Potpredsjednik Vlade i
ministar zdravstva i socijalne skrbi
mr. Darko Milinović, dr. med., v. r.

Pravilnik, NN 145/2011-2950